Twee weke om te leef: Man veg verwoedAdrian Hosken en sy kinders, Noah (regs) en Adriella (Foto: Facebook) Adrian Hosken, ŉ Suid-Afrikaanse man wat slegs weke gegee is om te leef ná ŉ vyf jaar lange stryd teen ŉ rare maagkanker, veg nou verwoed om geld in te samel vir alternatiewe kankerbehandeling. Hy wil só sy leeftyd “probeer verleng” om meer tyd saam met sy kinders, onderskeidelik twee jaar en nege maande oud, te kan deurbring. Hosken het aan The South African vertel hy is in 2011 met blindedermkanker gediagnoseer, en sou kort daarna ŉ eenvoudige operasie ondergaan om dié blindederm te verwyder. Hy het egter “by die dood omgedraai” toe sy blindederm voor die tyd gebars het, en die kanker na sy lewer, diafragma en buik versprei het. Dokters het aan dié gesin vertel dat die kanker te aggressief is vir chemoterapie om doeltreffend te kan werk, daarom is Hosken kanker-terminaal in 2013 gediagnoseer. Hosken se vrou, Angela, het nou as ŉ laaste poging om haar man aan die lewe te hou “sodat hy meer tyd saam met sy kinders kan deurbring”, ŉ profiel op die skarefinansieringswebwerf Go fund me gestig. Sy sê die gesin se twee kinders Noah (twee jaar) en Adriella (nege maande), sou “nie verstaan” as hul pa nie meer daar is nie. Hosken vertel sy kinders is “wonderwerke”, omdat dokters vroeër in 2011 gesê het dat die aggressiewe kanker hom onvrugbaar sal maak. “Ek is 39 jaar oud, en beslis nog nie gereed om my vrou en kinders agter te laat nie,” het hy gesê. Die gesin het op die skarefinansieringswebwerf geskryf dat hulle hulself tot die publiek wend om geldskenkings in te samel nadat Hosken ŉ dokumentêr gekyk het. “ŉ 30-jarige vrou het in die dokumentêr gesê sy kan skaars haar pa onthou wat oorlede is toe sy tien jaar oud is. Daarom wil ons met die alternatiewe kankerbehandeling my lewe ten minste tot 2025 probeer verleng sodat ek my dogtertjie tien jaar oud kan sien word,” skryf hy. Viroterapie, die alternatiewe behandeling waarna die egpaar kyk, sal sy lewe glo met twee jaar verleng. “Dit sal ons meer tyd gee om verder na ander behandelings te soek,” het Angela gesê. Viroterapie behels dat “goeie” virusse in die liggaam ingespuit word om aktief teen die kanker te veg. Hy wil ook immunoterapie ondergaan, wat ook ŉ spesiale soort behandeling is waartydens die liggaam se eie immuunstelsel versterk word om teen die kanker te baklei. “Ons weet nie wat gaan werk nie. Ons wil net alles op die proef stel wat hom sal help oorleef,” het Angela gesê. Besoek die Adrian’s Fight vir 2025 and beyond Facebook-blad of Go Fund Me-webwerf vir meer inligting oor skenkings.